b'\n_START_ARTICLE_\nZdru\xc5\xbeenje slovenskih katoli\xc5\xa1kih skavtinj in skavtov\n_START_SECTION_\nKratka zgodovina skavtstva v Sloveniji\n_START_PARAGRAPH_\nSlovenski skavti so nastali \xc5\xbee v obdobju Kraljevine Jugoslavije, leta 1922 po jugoslovanskem vsesokolskem zletu v Ljubljani, pri katerem so kot sodelovali tudi bosanski, srbski, \xc4\x8de\xc5\xa1ki in poljski skavti. Skupina dijakov se je povezala s skavti v Beogradu, od koder so jim poslali skavtske priro\xc4\x8dnike, zna\xc4\x8dke in klobuke. _NEWLINE_Prvi slovenski skavtski tabor je bil organiziran leta 1923,  v Kamni\xc5\xa1ki Bistrici. _NEWLINE_Skavtska organizacija v Sloveniji (Skavtska \xc5\xbeupa)  se je po kraljevi diktaturi leta 1929 preimenovala v Dravsko skavtsko \xc5\xbeupo, obe sta bili organizacijsko povezani najprej v Savez Izvidnika i planinki Jugoslavije, kasneje pa v Zvezo skavtov Kraljevine Jugoslavije (Savez skauta Kraljevine Jugoslavije). Skavtstvo v Sloveniji je bilo uradno razpu\xc5\xa1\xc4\x8deno 10. junija 1941, zaradi za\xc4\x8detka druge svetovne vojne. Malo pred razpustom je imela slovenska skavtska organizacija 1380 registriranih \xc4\x8dlanov. _NEWLINE__NEWLINE_Slovensko skavtstvo se je po drugi svetovni vojni nadaljevalo izven slovenskih meja, najprej v begunskih tabori\xc5\xa1\xc4\x8dih na Koro\xc5\xa1kem, kasneje pa med slovenskimi izseljenci v Argentini in Kanadi._NEWLINE_Ponovno je o\xc5\xbeivelo tudi med slovenskimi zamejci v  Trstu in Gorici ter na avstrijskem Koro\xc5\xa1kem (danes del Pfadfinder un Pfadfinderinnen Osterreichs). _NEWLINE_Nekateri predvojni voditelji skavtov in gozdovnikov so po drugi svetovni vojni v Sloveniji leta 1951 ustanovili Zdru\xc5\xbeenje slovenskih tabornikov, ki se je pozneje preimenovalo v Zvezo tabornikov Slovenije, ki je imela v \xc4\x8dasu obstoja Jugoslavije med mladinskimi organizacijami svojevrsten monopol.\n_START_SECTION_\nFormacija in ustanovitev ZSKSS\n_START_PARAGRAPH_\nLeta 1984 se je ljubljanski dijak Peter Lov\xc5\xa1in seznanil s skavtskim gibanjem in se odlo\xc4\x8dil, da bo pri\xc4\x8del s skavtstvom v Ljubljani. Poleti 1985 se je pridru\xc5\xbeil taboru Slovenske zamejske skavtske organizacije in leta 1986 naredil skavtsko obljubo. Istega leta je v eni izmed ljubljanskih \xc5\xbeupnij zbral skupino navdu\xc5\xa1encev ter jih vodil s pomo\xc4\x8djo slovenskih zamejskih skavtov. V skupini je bilo leta 1990 \xc5\xbee 21 vodnic in 18 izvidnikov. Katoli\xc5\xa1ko skavtsko gibanje se je hitro \xc5\xa1irilo po vsej Sloveniji. 31. marca 1990 je bilo ustanovljeno Zdru\xc5\xbeenje slovenskih katoli\xc5\xa1kih skavtinj in skavtov, ki velja za eno prvih novoustanovljenih mladinskih organizacij v dr\xc5\xbeavah naslednicah nekdanjih republik SFRJ. Leto dni kasneje so bile organizirane prve uradne skavtske obljube v okolici Ljubljane. Uradno je bilo zdru\xc5\xbeenje registrirano 22. oktobra 1992._NEWLINE_Katoli\xc5\xa1ko skavtstvo v Sloveniji se je o\xc5\xbeivilo na dedi\xc5\xa1\xc4\x8dini predvojnega skavtstva, povezanega z vrednotami in na\xc4\x8deli za\xc4\x8detnika skavtstva Roberta Baden-Powell ter s pomo\xc4\x8djo drugih skavtskih organizacij, predvsem pa s podporo italijanske katoli\xc5\xa1ke skavtske organizacije AGESCI (Associazione Guide e Scout Cattolici Italiani) in njihovih voditeljev regije Furlanija - Julijska krajina, ki so svojim zgledom in predstavitvami skavtstva v ve\xc4\x8dletnem projektu \xc2\xbbHodimo skupaj / Caminiamo insieme\xc2\xab\xc2\xa0veliko pripomogli k formaciji prvih voditeljev ZSKSS (organiziranost, izobra\xc5\xbeevanje, metode dela po vejah, program, izvedba aktivnosti)._NEWLINE_Zdru\xc5\xbeenje je postalo pridru\xc5\xbeeni \xc4\x8dlan Svetovnega zdru\xc5\xbeenja skavtinj (WAGGGS) leta 1996, leta 1999 pa polnopravni \xc4\x8dlan.\n_START_SECTION_\nNamen ZSKSS in organiziranost\n_START_PARAGRAPH_\n\xc4\x8clan ZSKSS je skavt oz. skavtinja. Osnovni namen ZSKSS je prispevati k polnemu telesnemu, du\xc5\xa1evnemu, duhovnemu in dru\xc5\xbebenemu razvoju mladih ljudi, da _NEWLINE_bodo lahko postali trdne osebnosti, odgovorni dr\xc5\xbeavljani ter \xc4\x8dlani krajevnih, nacionalnih in mednarodnih skupnosti._NEWLINE_ZSKSS ima 4.400 \xc4\x8dlanov (podatek iz leta 2006), v 71 skupinah - stegih po vsej Sloveniji. Skavti poleg rednega programa vsako leto organizirajo pribli\xc5\xbeno 200 taborov in ravno toliko zimovanj, na katerih se udele\xc5\xbeenci u\xc4\x8dijo \xc5\xbeivljenja in pre\xc5\xbeivetja v naravi, spoznavajo nove kraje, se urijo v ro\xc4\x8dnih spretnostih in igrah, ob vsem tem pa se hkrati u\xc4\x8dijo bivanja v skupnosti. \xc5\xbdelijo ponuditi zdrav in razgiban na\xc4\x8din pre\xc5\xbeivljanja prostega \xc4\x8dasa ter vzgajati k odgovornosti, spo\xc5\xa1tovanju razli\xc4\x8dnosti in vztrajnosti._NEWLINE_Zdru\xc5\xbeenje ima v najemu prostore v Ljubljani, kjer na sede\xc5\xbeu poleg tajnika zdru\xc5\xbeenja in nekaj zaposlenih delujejo prostovoljci._NEWLINE_ZSKSS ima z Zavodom za gozdove Slovenije sklenjeno najemno pogodbo za hi\xc5\xa1o v Ko\xc4\x8devskem Rogu, kjer deluje Skavtski okoljski center Ko\xc4\x8devski Rog.\n_START_SECTION_\nZna\xc4\x8dilnosti in organiziranost posameznih starostnih skupin\n_START_PARAGRAPH_\nIzvidniki in vodnice (IV) so organizirani v vode, lo\xc4\x8dene po spolih, vodi pa v me\xc5\xa1ane \xc4\x8dete. Vse ostale veje so v celoti me\xc5\xa1ane, delo pa poteka po metodi koedukacije.\n_START_SECTION_\nSkavtska obljuba\n_START_PARAGRAPH_\nJedro skavtstva predstavlja obljuba. To skavt in skavtinja \xc4\x8dastno izre\xc4\x8deta pred skupnostjo. Poznamo obljubo vol\xc4\x8di\xc4\x8dev in volkuljic _NEWLINE_ter \xc2\xbbpravo\xc2\xab\xc2\xa0obljubo. Vol\xc4\x8dja je preprostej\xc5\xa1a in po vstopu v \xc4\x8deto skavt izre\xc4\x8de \xc5\xa1e drugo. Obe pa vklju\xc4\x8dujeta zvestobo Bogu in domovini, pomo\xc4\x8d bli\xc5\xbenjemu ter izpolnjevanje skavtskih zakonov. Znak obljube je skavtska rutica, ki je najbolj \xc4\x8dasten del skavtskega kroja._NEWLINE_BB: Obljubim, da bom ljubil Boga in pomagal skrbeti za svet._NEWLINE_VV: Obljubljam, da bom z Bo\xc5\xbejo pomo\xc4\x8djo naredil, kar najbolje morem za svoje pobolj\xc5\xa1anje,da bom pomagal drugim in izpolnjeval zakona krdela._NEWLINE_IV: Pri svoji \xc4\x8dasti obljubljam, da si bom z vso mo\xc4\x8djo prizadeval vestno slu\xc5\xbeiti Bogu in domovni, pomagati svojemu bli\xc5\xbenjemu in izpolnjevati skavtske zakone.\n_START_SECTION_\nSodelovanje ZSKSS z Zvezo tabornikov Slovenije\n_START_PARAGRAPH_\nZSKSS sorodna mladinska organizacija v Sloveniji  je Zveza tabornikov Slovenije. Obe organizaciji sta o medsebojnem sodelovanju podpisali poseben dogovor. Obema organizacijama je skupno tudi sodelovanje pri mednarodnem projektu \xc2\xbbLu\xc4\x8d miru iz Betlehema\xc2\xab.\n_START_SECTION_\nUdele\xc5\xbeba \xc4\x8dlanov ZSKSS in ZTS na mednarodnih aktivnostih in izobra\xc5\xbeevanjih\n_START_PARAGRAPH_\nV skladu z dogovorom med organizacijama posameznim \xc4\x8dlanom ZSKSS Zveza tabornikov Slovenije (ZTS), ki je slovenska \xc4\x8dlanica_NEWLINE_Svetovne skavtske organizacije (WOSM), zagotavlja pravico do osebnega \xc4\x8dlanstva v WOSM-u ter udele\xc5\xbebo na izobra\xc5\xbeevanjih in mednarodnih skavtskih sre\xc4\x8danjih, kot so jamboreeji. Prav tako ZSKSS zagotavlja \xc4\x8dlanom ZTS udele\xc5\xbebo na aktivnostih, ki jih organizira _NEWLINE_Svetovno zdru\xc5\xbeenje skavtinj (WAGGGS)\n_START_SECTION_\nZveza bratov\xc5\xa1\xc4\x8din odraslih skavtov (ZBOKSS)\n_START_PARAGRAPH_\nV Sloveniji poleg Zdru\xc5\xbeenja Slovenskih katoli\xc5\xa1kih skavtinj in skavtov (ZSKSS) deluje tudi Zveza bratov\xc5\xa1\xc4\x8din odraslih katoli\xc5\xa1kih skavtinj in skavtov (ZBOKSS), ki zdru\xc5\xbeuje odrasle, ki se trudijo \xc5\xbeiveti v skavtskem duhu.\n_START_SECTION_\n\xc4\x8cezmejno skavtsko sodelovanje\n_START_PARAGRAPH_\nZSKSS je povezana s Slovensko zamejsko skavtsko organizacijo (SZSO) v katero so zdru\xc5\xbeeni slovenski skavti v Furlaniji-Julijski krajini,  _NEWLINE_ima pa  tudi zelo dobre odnose z italijansko katoli\xc5\xa1ko skavtsko organizacijo AGESCI (Associazione Guide e Scout Cattolici Italiani). _NEWLINE_Tudi AGESCI ima s SZSO sklenjen medsebojni dogovor o sodelovanju.'